kardosdrur/scandi-wiki huggingface dataset:
Radio City Tower

Radio City Tower (også kendt som St. John's Beacon) er et radio- og udsigtstårn i Liverpool i England, opført i 1969 og indviet af dronning Elizabeth 2.. Tårnet er 138 meter højt, og blev oprindeligt opført som ventilationsskakt for St. John's Shopping Centre; selvom det aldrig blev benyttet som sådan, på grund af lovgivning indført samme år som tårnet stod færdig. Tårnet er den næsthøjeste konstruktion i Liverpool og den 32. højeste i Storbritannien.

Tæt på tårnets top fandtes tidligere en drejende restaurant, hvor restaurantens facade og gulv drejede rundt som en enhed, mens restaurantens tag blev benyttet som udsigtsplatform for besøgende. Der er 558 trin til toppen samt to elevatorer, der når toppen på 30 sekunder. Efter en gennemgribende renovation af tårnet i 1999 er det drejende maskineri intakt, men er blevet låst for ikke at blive benyttet længere.

Eksterne henvisninger 

 Artikel om Radio City Tower hos Skysraper News  

Liverpool
Etableret i 1969
Thorkil Dahl

Hakon Thorkil Christian Carl Frederik Dahl (20. december 1887 på Buderupholm – 26. august 1964 på Østergård) var en dansk godsejer.

Han var søn af godsejer Frederik Dahl (1852-1928) og hustru Bothilde født Dahl (1861-1952), blev student fra Aalborg Katedralskole 1906, landbrugskandidat 1911, sekondløjtnant ved 3. Dragonregiment 1913, assistent ved The Corner Coconut Co. Ltd., Malaya 1914, Manager sammesteds og ved andre plantager under det senere United Plantations, Ltd. 1915-23. Han var ejer af Østergård ved Malling fra 1922 til sin død.

Dahl var medlem af bestyrelsen for United Plantations Ltd. og for Bernam Oil Palms Ltd., medlem af bestyrelsen for Foreningen af jydske Skovejere 1935-53 og formand 1945-53.

Han blev gift 28. december 1920 i Hørsholm med Agnete Lunn (2. januar 1891 på Frederiksberg - 12. november 1956 på Østergård), datter af vekselerer August Lunn og hustru Veronique født Messerschmidt (død 1918).

Kilder 
 Kraks Blå Bog 1957

Personer i Kraks Blå Bog (afdøde)
Godsejere fra Danmark
Kavaleriofficerer fra Danmark
Danskere i 1900-tallet
Personer fra Jylland
Agronomer fra Danmark
Studenter fra Aalborg Katedralskole
Figgjeskjær tågeklokke

Figgjeskjær tågeklokke er et sømærke, som tidligere stod på Langøytangen fyr, før det blev flyttet til halvøen Figgeskjær, som ligger ved indsejlingen til Langesund, når man kommer fra Stathelle i Vestfold og Telemark fylke i Norge. Tågeklokken blev opsat i 1911 og taget ud af brug i 1989. Tågeklokken er ejet af staten, og området omkring den er fredet efter lov om kulturminner men i privat eje.

Eksterne kilder og henvisninger 
 
 Figgjeskjær tåkeklokke  Norsk Fyrhistorisk Forening
 Om fredning af Figgjeskjær tåkeklokke 

Fyr i Vestfold og Telemark
Bamble
Agenda Center Albertslund

Agenda Center Albertslund er et lokalt miljøcenter i Albertslund Kommune etableret i 1996. Centerets opgave er at fremme en bæredygtig udvikling i Albertslund.

Agenda Center Albertslund arbejder bl.a. med den lokale Agenda 21 strategi, og indgår desuden i Netværket for Lokale Agenda 21 Centre.

Ekstern henvisning 

 Agenda Center Albertslunds hjemmeside 

Albertslund
Organisationer fra Danmark
Terrorangrebet i Boston 2013

Ved terrorangrebet i Boston 2013 blev to bomber bragt til sprængning tæt på mållinjen ved maratonløbet 15. april 2013 i Boston, USA. Ved sprængningen af de to bomber omkom tre personer, mens 183 blev såret.

USA's præsident, Barack Obama, gik natten til 16. april dansk tid på amerikansk tv og meddelte nationen, at gerningsmændene ville blive fundet og stillet til ansvar.

Kl. 00:45 dansk tid lød det fra Det Hvide Hus, at det var en terroraktion. Kl. 01:00 dansk tid oplyste det amerikanske politi, at man på overvågningsbilleder kunne se, at en mand anbragte rygsække i skraldespande. Manden var maskeret, så man formodede, at det ikke var en hjemløs.

Kl. 01:07 oplyste det amerikanske politi, at telefonnettet i Boston lukkedes ned, for at eventuelle rygsækbomber ikke ville blive udløst.

En tredje eksplosion fandt sted på JFK-biblioteket i Boston, men denne var angiveligt forårsaget af en fejl i et teknikrum. Udover de sprængte bomber var der kortvarigt forlydender om, at der fandtes flere ikke udløste bomber på stedet, men det viste sig ikke at være tilfældet.

Dræbte 

3 personer blev dræbt og 264 såret. De dræbte var den 29-årige Krystle M. Campbell fra Medford, Massachusetts, den 23-årige Lü Lingzi  (en kvindelig kinesisk statsborger fra Shenyang, Liaoning), der studerede ved Boston University og den 8-årige Martin Richard, en dreng fra Dorchester-kvarteret i Boston.

De hovedmistænkte 
Da Boston politi offentliggjorde billeder af to hovedmistænkte, den ene med sort kasket, den anden med en omvendt hvid kasket, fik man hurtigt sat navne på de mistænkte. Det viste sig at være to brødre, den 19-årige Dzhokhar Tsarnaev og den 26-årige Tamerlan Tsarnaev begge af tjetjensk afstamning. De to foretog efterfølgende et røveri i en 7-eleven forretning og dræbte en politimand (Sean Collier). De stjal en Mercedes SUV og under en flugt fra politiet, blev Tamerlan Tsarnaev dræbt, mens det lykkedes Dzhokhar Tsarnaev at flygte. Han blev senere fundet i en båd i en baghave, hvor han hårdt såret blev anholdt. Muligvis handlede de ikke alene. Boston politi leder derfor efter eventuelle medsammensvorne.

Boston politi anholder senere tre mænd, der boede på samme kollegium som Dzhokhar Tsarnaev. De menes at have besværliggjort efterforskningen ved at fjerne beviser fra kollegiet (bl.a. en rygsæk tilhørende Tsarnaev).

Referencer

Eksterne henvisninger 

Terrorhandlinger i USA
Massakrer i USA
Begivenheder i 2013
Gate 21

Gate 21 er et non-profit partnerskab mellem regioner, kommuner, virksomheder og vidensinstitutioner, der arbejder sammen på tværs for at skabe grøn omstilling og vækst i Region Sjælland, Region Hovedstaden og Region Skåne – eller Greater Copenhagen, som metropolen kaldes.

Gate 21 blev etableret i 2009 og har hjemsted i Albertslund på baggrund af Miljøvidenparken der blev etableret i 2007. Foreningen ledes af en bestyrelse på 15 medlemmer, der repræsenterer regioner, kommuner, vidensinstitutioner og virksomheder i partnerkredsen.
Foreningen bruger regionernes og kommunernes efterspørgsel til sammen med vidensinstitutionerne og virksomhederne at udvikle, demonstrere og udbrede nye ressourceeffektive løsninger på klima- og energiområdet.

Foreningen er certificeret guldklyngeorganisation af The European Cluster Excellence Initiative (ECEI).

Referencer

Ekstern henvisning 
 Gate 21's hjemmeside
 State of Green 

Albertslund
Foreninger fra Danmark
Bæredygtighed
Paul Dahl

Paul Dahl (5. november 1886 i København – 4. november 1939 i Hillerød) var en dansk godsejer.

Han var søn af grosserer Lauritz Dahl og Augusta født Petersen, blev student fra Birkerød Kostskole 1906, tog filosofikum samme år og blev landbrugskandidat 1909. Fra 1914 til sin død ejede han Holbæk Slots Ladegård og fra 1916 gården Rørvang.

Dahl var fra 1921 bestyrelsesmedlem i Holbæk Amts økonomiske Selskabs Sparekasse, i A/S Silkehuset 1920-28, Ejendomsaktieselskabet af 1. oktober 1910 fra 1927, Arbejdsgiverforeningen for Land- og Skovbrug fra 1927, Birkerød Kostskoles Samfund fra 1905, formand i samme fra 1917 og bestyrelsesformand i Johan Mantzius' Mindelegat fra 1918. 

Dahl blev gift med Else Wørishøffer (12. juli 1901 - 1955), datter af oberst T.J. Wørishøffer. Hun giftede sig 2. gang 1944 med Poul Børge Kastberg.

Kilder 
Kraks Blå Bog 1929.

Personer i Kraks Blå Bog (afdøde)
Godsejere fra Danmark
Agronomer fra Danmark
Personer fra København
Danskere i 1900-tallet
Green Cities

Green Cities er et kommunalt samarbejde, som har til formål at fremme en grøn og bæredygtig udvikling. Samarbejdet blev etableret i 2000 og består af følgende kommuner (april 2013):

 Albertslund Kommune
 Allerød Kommune
 Ballerup Kommune
 Herning Kommune
 Kolding Kommune
 Københavns Kommune

Obervatørkommuner:

 Aabenraa Kommune
 Aalborg Kommune

Green Cities afvikler en årlig konference, som sætter fokus på aktuelle og relevante temaer på miljø og klimaområdet, og hvor de deltagende kommuner udveksler erfaringer. Kommunerne varetager på skift formandskabet af Green Cities for en to-årig periode.

Green Cities' sekretariat har hjemsted i Kolding Kommune.

Ekstern henvisning 

 Green Cities' hjemmeside

Kommuner
Magnus de Creagh-Bornholdt

Magnus de Creagh-Bornholdt (12. september 1877 i Riga – 23. august 1951) var en dansk godsejer og kammerjunker.

Han var søn af etatsråd, godsejer til Løvenholm i Sønderhald Herred Peter Bornholdt og Hu­stru født de Creagh, fik sin skoleuddannelse i Klon, blev student fra Christ Church, University of Oxford 1897 og var chef for firmaet P. Bornholdt & Co., Riga, Libau, Windau, Reval og Danzig. Han var formand for Nordisk Forening 1927 og vicepræsident i Lettisk-Dansk Forening.

Han var desuden ejer af herregården Sorvad (udstykket fra Løvenholm) 1905-19.

Kilder 
 Kraks Blå Bog 1949

Personer i Kraks Blå Bog (afdøde)
Danskere i 1800-tallet
Danskere i 1900-tallet
Foreningsformænd fra Danmark
Godsejere fra Danmark
Personer fra Riga
Erhvervsfolk fra Danmark
Evangeliarium

Et evangeliarium (også kaldet evangeliebog) er en liturgisk bog, der indeholder teksterne i de fire evangelier. ,

Selv om hele Bibelen indenfor kristendommen anses som en hellig bog, har Evangelierne en særstilling, fordi de anses at indeholde Kristi egne ord. Der er derfor tradition for helt tilbake til oldkirken at fremstille egne bøger, der kun indeholder evangelieteksterne. I nogle kirker, særlig den katolske og den ortodokse, er det sædvanligt, at evangeliebogen bæres i prosession, og at man ved enkelte anledninger velsigner menigheden med den. Før oplæsningen fra Evangeliene under ordets liturgi er det også i disse kirker sædvanligt at incensere bogen.

Se også 
Horne-bogen

Kilder og eksterne henvisninger 

 "Evangeliaria"  hos NewAdvent.org, The Catholic Encyclopedia
  af kirkehistoriker Laust Moltesen

Kirkehistorie
Det Nye Testamente
Peter Skinhøj

Peter Skinhøj (født 17. april 1943 i København) er dansk klinisk professor, overlæge og dr.med. Skinhøj er specialist i infektionssygdomme og er forfatter eller medforfatter til ca. 300 videnskabelige artikler om infektionsmedicinske emner, især vedrørende hepatitis, AIDS, meningitis og andre bakterielle sygdomme.

Han er søn af professor og rektor Erik Skinhøj, blev Cand.med. fra Københavns Universitet 1969, speciallæge i intern medicin 1979, fik diplom i tropemedicin i Liverpool 1981 og blev dr.med. fra Københavns Universitet 1981 på disputatsen Epidemiology of Viral Hepatitis. Han blev speciallæge i infektionsmedicin 1983, overlæge ved Epidemiafdeling M, Rigshospitalet i 1987 og året efter adm. overlæge samme sted. Han har siden 1989 været professor i intern medicin ved Det Sundhedsvidenskabelige Fakultet, Københavns Universitet, hvor han 1993-94 var prodekan.

Skinhøj har fra 1999 til 2009 været formand for AIDS-Fondet og var 1999-2004 medlem af Statens Sundhedsvidenskabelige Forskningsråd og 2002-10 medlem af Forskningsrådet for Udviklingsforskning. Han blev 16. november 2012 Ridder af 1. grad af Dannebrogordenen.

Kilder 
 CV (PDF) 

Personer i Kraks Blå Bog
Riddere af 1. grad af Dannebrog
Læger fra Danmark
Danskere i 1900-tallet
Danskere i 2000-tallet
Personer fra København
Professorer fra Københavns Universitet
Valmtag

Valmtag eller afvalmet tag er et tag hvor tagfladerne har fald til alle fire sider, også på husets korte sider. Et komplet valmet tag erstatter husets gavl, mens et delvis valmet tag (halvvalmet tag) har en sekskantet gavl. Valmtag er almindelige i Danmark, delvist også i Sverige og særligt udbredt i Tyskland. Den valmede tagdel mindsker vindens angrebsflade, og vindbelastningen på tagkonstruktionen mindskes betydeligt. Den tagflade der vender mod gavlen kaldes for valmen.

  

Tagformer
Peter Bornholdt

Niels Peter Anton Bornholdt (3. april 1842 i Hjørring – 17. maj 1924 i Riga) var en dansk handelsagent og godsejer, far til Vera Creagh-Bornholdt og Magnus de Creagh-Bornholdt.

Han var søn af postfører Jens Welling Limschou (1794-1866) og Augusta Sophie Johanne Bornholdt (1810-1876) og blev uddannet skibsmægler i England. I 1872 åbnede Bornholdt en skibsprovianteringsforretning (P. Bornholdt & Co.) i Riga, som senere også tog sig af befragtning, og som inden for et årti blev en anseelig virksomhed. Ud over hovedsædet i Riga havde den filialkontorer i Libau, Reval, Sankt Petersborg og Windau. I 1878 blev Bornholdts virksomhed udnævnt til Det Forenede Dampskibs-Selskabs (DFDS) agent i Libau og senere i Riga og de andre russiske havne ved Østersøen. I denne egenskab fik han stor betydning for, at det var danske skibe, der kom til at sejle gods til og fra Rusland. Den senere direktør for DFDS Jacob Brandt var både leder af Libaukontoret og medindehaver af firmaet. Bornholdt var på venskabelig fod med DFDS' stifter C.F. Tietgen.

1. verdenskrig ødelagde næsten hans firma, men han fik det genopbygget efter krigen. Dog opgav man filialen i Skt. Petersborg.

Bornholdt var gift med irske Mary Emily de Creagh (død 17. august 1910), datter af James Creagh (1784-1857) og Grace Emily O'Moore (død 1891). Han holdt kontakten med Danmark og holdt ofte længere ferier i sit fædreland. For at få en mere permanent bolig i landet købte han i 1901 herregården Løvenholm, som han ejede til 1918.

Bornholdt blev Ridder af Dannebrogordenen 1889, etatsråd 1899, Dannebrogsmand 1909 og Kommandør af 2. grad 1922. Han bar desuden en række russiske og andre ordener.

Han er begravet i Riga.

Kilder 

 
 

Købmænd fra Danmark
Kommandører af Dannebrog
Godsejere fra Danmark
Personer fra Hjørring
Danskere i 1800-tallet
Danskere i 1900-tallet
Etatsråder fra Danmark
Personer i Kraks Blå Bog (afdøde)
Personer med tilknytning til DFDS
Jordskælvet i Sistan og Baluchistan 2013

Jordskælvet i Sistan og Baluchistan 2013 havde en styrke på 7,7 Mw. Jordskælvet indtraf den 16. april 2013 kl. 10:44:20 UTC (15:14:20 lokal tid), og havde sit epicenter 83 km øst for byen Khash i den iranske provins Sistan og Baluchistan og ca. 80 km fra grænsen til Pakistan. Det kunne mærkes så langt væk som New Delhi i Indien og i Doha i Qatar.

Epicentret ligger i et område der er bjergrigt og ørken-agtigt, og ikke så tæt befolket. Mange af husene, i de få byer i området, er opført i ubrændte mursten. Samme konstruktion var en af årsagerne til de 26.271 dødsfald ved jordskælvet i Bam 2003, ligeledes i Iran.

I følge Irans seismologiske center (IRSC), er jordskælvet i Sistan og Baluchistan det kraftigste i Iran i 40 år, og det er 45 gange kraftigere end jordskælvet i Bam der målte 6,6 Mw.

Konsekvenser 
De første rapporter fra bl.a. iransk tv rapporterede, at 40 mennesker kunne bekræftes omkommet, og at alle kommunikationslinier til området var afbrudt. Dette tal er efterfølgende blevet afkræftet af Sistan og Baluchistan provinsens guvernør Hatam Narouyi, der har beklaget, at medierne af sensationsårsager blander dødstallet fra et andet jordskælv sammen med dette. Det andet jordskælv fandt sted syv dage tidligere, længere vestpå og målte 6,3 Mw. Her var der 37 omkomne.

Der er ingen officielle dødstal fra Iran, men pakistansk tv oplyser, at 34 mennesker er omkommet og 150 er kommet til skade i den fjerntliggende by Mashkeel Tehsil.

Tektonik 
Sistan og Baluchistan jordskælvets epicenter ligger i en tektonisk region, hvor den Arabiske- og Indiske Plade støder sammen med den Eurasiske Plade. Den Arabiske plade bevæger sig mod nordøst og dykker ned under den Eurasiske plade med en hastighed på ca. 37 mm om året, hvilket udløser jordskælv, hvor hypocentret ligger dybere jo længere nordpå det finder sted. De største dybder der er registreret er 160 km, ca. det dobelte af dette jordskælvs hypocenter, der lå i ca. 82 km dybde. Frekvensen af jordskælv langs denne zone er mindre end for andre lignende tektoniske zoner.

Se også 
 Jordskælvet i Baluchistan 1945 (Pakistan)
 Jordskælvet i Baluchistan 2008 (Pakistan)
 Jordskælvet i Baluchistan 2013
 Kontinentaldrift

Referencer

Eksterne henvisninger 
 USGS, Earthquakes - 7 days, M2.5+
 earthquake-report.com 

Jordskælv i Iran
Begivenheder i 2013
Sorvad

Sorvad er en herregård (dvs. havde status som hovedgård) udstykket fra herregården Løvenholm i 1804. Gården ligger øst for Randers i Gjesing Sogn i Norddjurs Kommune; tidligere Sønderhald Herred.

Sorvad var før en landsby med fem gårde, hvoraf 1744 oprettedes en ladegård (18 og 19 tønder hartkorn) til Løvenholm, som af ejeren, amtmand Peter Severin Fønss 1804 blev solgt for 24.600 rigsdaler og 200 dukater til Anders Hviid, hvis søn Peder Hviid 1872 solgte den for 150.000 rigsdaler til Christian greve Moltke til Lystrup. Hovedbygningen, opført 1804 og 1854-55 af grundmur, er een fløj, i et stokværk med kvist ud til haven.

Gården havde i 1900 41 tønder hartkorn, 462 tønder land, hvoraf 60 eng, 29 skov, 40 mose og kær, resten ager; til gården hørte en mølle og et teglværk.

Ejerliste 

 1804-1830: Anders Hviid
 1830-1872: Peder Hviid
 1872-1905: Christian Henrik Carl greve Moltke
 1905-1919: Magnus de Creagh-Bornholdt

Herregårde i Randers Amt
Herregårde i Norddjurs Kommune
Etableret i 1804
Joshua Pim

Dr. Joshua Francis Pim F.R.C.S.I (20. maj 1869 i Bray, County Wicklow, Irland – 15. april 1942 i Killiney, Dublin, Irland) var en irsk læge og tennisspiller. Han vandt herresingletitlen i Wimbledon to år i træk i 1893 og 1894, og sammen med Frank Stoker vandt han Wimbledons herredoubletitel to gange, i 1890 og 1893.

Joshua Pim, kaldt "Josh", blev født på adressen 1&2, Millward Terrace, Meath Road, Bray, County Wicklow.  Han havde en bror, William, og to søstre, Georgina og Susan. Han stammede fra den kvækerfamilie, som introducerede Pim’s No. 1 Cup. Han boede en overgang i Crosthwaite Park, Dun Laoghaire.

Efter han blev gift med sin kone, Robin, flyttede de til Killiney. De fik en søn og tre døtre.

Han studerede medicin på Royal College of Surgeons in Ireland og Royal College of Physicians i London, og han arbejdede som læge på St. Columcille's Hospital i Loughlinstown i 42 år. Han var en ivrig svømmer og golfspiller og medlem af Killiney Golf Club.

Dr. Pim døde i Secrora, hans hjem i Killiney, den 15. april 1942, 72 år gammel.

Tenniskarriere 
Josh Pim var medlem af Lansdowne Lawn Tennis Club, på den tid kendt under navnet All Ireland Lawn Tennis Club, hvor han blev trænet af Thomas Burke. Han opnåede sine første triumfer i 1890, hvor han vandt herredoubletitlerne i både det irske mesterskab og i Wimbledon Championships sammen med dublineren, Frank Stoker. I single nåede han semifinalen i Wimbledon men tabte til Willoughby Hamilton fra Kildare. De følgende år, dvs. i 1891 og 1892 (hvor han led af tyfus), nåede han helt frem til titelkampen men tabte begge gange til den engelske spiller Wilfred Baddeley. I 1893 vendte han tilbage til Wimbledon og vandt både single- og doubletitlen. Ved Wimbledon Championships 1894 vandt han singletitlen igen. I 1895 spillede han fortrinsvis i Amerika frem for i England. I 1896 koncentrerede Pim sig som sin karriere som læge og blev det år Fellow of the Royal College of Surgeons.

Dr. Pim spillede landskampe for Irland mod England i 1892, 1893, 1894 og 1896.

Selvom Pim i 1902 for længst havde stoppet karrieren, blev han indkaldt til det britiske Davis Cup-hold, der skulle spille i USA. På trods af at han tabte 30 pund på seks uger, blev han hånet for at have taget for meget på i vægt. Han tabte begge sine kampe og lagde derefter ketcheren på hylden.

Kilder / eksterne henvisninger 

 TennisArchives - Joshua Pim

Noter 

Tennisspillere fra Storbritannien
Tennisspillere fra Irland
Vindere af Wimbledon
Harry Barlow

Harry Sibthorpe Barlow (5. april 1860 i Hammersmith, London - 16. juli 1917 i Kennington, London) var en engelsk tennisspiller, der var aktiv fra ca. 1883 til ca. 1900.

Barlow vandt sin første større turnering i 1888, da han sejrede i West of England Championships, hvor han besejrede James Baldwin i finalen med 6-4, 6-3, 8-10, 3-6, 8-6. Hans gennembrud i Wimbledon kom i 1889, hvor han spillede sig frem til all comers-finalen, hvor han tabte til den senere mester, William Renshaw. Historien gentog sig i 1890, hvor han tabte i all comers-finalen til den senere mester, Willoughby Hamilton. Barlow opnåede aldrig at vinde Wimbledon-titlen i herresingle, men i 1892 vandt han herredoubletitlen sammen med Ernest Lewis.

Barlow opnåede ca. 30 turneringssejre i karrieren, herunder to titler i South of England Championships, som dengang var en betydningsfuld turnering, og tre titler i Queens Club Tournament.

Turneringssejre

Single 
 South of England Championships: 1891, 1892
 West of England Championships: 1888, 1890, 1891
 North of England Championships: 1891, 1892
 Queens Club Tournament: 1890, 1891, 1895
 Queens Covered Court Championships: 1890, 1891
 London Athletic Club: 1889
 Exmouth: 1894
 Highland Chamionships: 1897
 Kent Championships: 1889, 1892, 1893, 1895
 Leamington: 1894, 1895
 Middlesex Championships: 1894, 1895
 Midland Counties Championships: 1892
 Northumblerland Championships: 1895
 Surrey Championships: 1892
 Teignmouth and Shaldon: 1895
 Welsh Championships: 1891, 1892

Double 
 Wimbledon Championships: 1892

Kilder / eksterne henvisninger 
 TennisArchives - Harry Barlow  

Tennisspillere fra Storbritannien
John Ballance

John Ballance (født 27. marts 1839 i Irland, død 27. april 1893) som var premierminister i New Zealand fra 1891 til 1893.

Han grundlagde avisen Vanganui Herald, som han udgav til sin død. Han tog aktiv del i de stadige stridigheder med maorierne.

I 1875 blev Ballance valgt til New Zeelands parlament, hvor han sad til sin død, kun afbrudt fra 1881-84. Han var indenrigsminister 1884-87 og premierminister 1891-1893.

Han grundlagde New Zealands første politiske parti New Zealand Liberal Party.

Eksterne henvisninger 
 Biografi på nzhistory.net.nz
 Biografi på teara.govt.nz

Politikere fra New Zealand
Premierministre fra New Zealand
Jan Johansen

Jan Johansen (født 12. december 1955 i Svendborg) er en dansk politiker for Socialdemokratiet, der var medlem af Folketinget fra 2011 til 2022; valgt i Nyborgkredsen (Fyns Storkreds).

Baggrund 
Johansen er søn af specialarbejder Preben Johansen og hjemmegående Gerda Johansen. Johansen er gift med Jette Hye Johansen.

Jan Johansen arbejdede som sømand fra 1970 til 1972 og bagefter som specialarbejder: fra 1970 til 1972 hos Bullerup Møbelfabrik og fra 1974 til 2001 hos Lindøværftet. Hos SiD Munkebo var han formand fra 2001 til 2005. Fra 2005 til 2011 var han næstformand hos 3F Østfyn.

Poltisk karriere 
Johansen blev valgt ind i Folketinget ved Folketingsvalget 2011 med 4.218 personlige stemmer, og fik 10.440 personlige stemmer ved Folketingsvalget 2015.

Johansen stemte 10. november 2014 imod partilinjen ved at stemme for Enhedslistens beslutningsforslag på dagpengeområdet, og fratages herefter syv ansvarsområder inden for arbejdsmarkedspolitikken.

Referencer 

Tidligere folketingsmedlemmer fra Socialdemokraterne
Folketingsmedlemmer i 2010'erne
Personer fra Svendborg
Fagforeningsfolk fra Danmark